LXVIII.  S. Leo IX privilegia metropolitanae ecclesiae Coloniensis confirmat, Hermanno archiepiscopo ejusque successoribus concedit titulum cancellarii S. R. E. et cardinalis S. Joannis ad Portam Latinam; in ecclesia vero Coloniensi creat septem presbyteros cardinales totidemque diaconos et subdiaconos.  Ex Historia Coloniensi.  (Anno 1052.) [Miraeus,  Opp. diplom.,  II, 1181.]
Author: Leo IX

LEO episcopus, servus servorum Dei, HERMANNO S. Coloniensis Ecclesiae venerabili archiepiscopo suisque successoribus illuc canonice intrantibus, salutem in perpetuum.

Gratias agimus Deo et Domino nostro Jesu Christo, qui nullis nos praecedentibus meritis ad apostolicae dignitatis culmen fecit ascendere, et sollicitudinem omnium Ecclesiarum gerere earumque rectoribus pietatis assensum praebere. Quia postulasti a Romana sede confirmari privilegia quae ab antecessoribus nostris sunt tuae ecclesiae concessa, visum nobis fuit honestum et Ecclesiae necessarium petitioni tuae consentire. Praesertim cum ecclesia haec sub nomine principis apostolorum beatissimi Petri sit consecrata, sicut mater sua, cui praesidemus divina clementia, ut quae matrem imitatur ex nomine filia, imitetur etiam aliquantisper in dignitate ecclesiae protegaturque sub alis defensionis suae. Nos igitur tua, sicut et omnium Christi fidelium devotione incitati, nostra et apostolica auctoritate confirmamus tibi omnia, quemadmodum in privilegiis Patrum nostrorum, apostolicorum virorum, sunt scripta, crucem videlicet et pallium suo tempore suoque loco ferendum, insigne quoque festivi equi quem Naccum vocant nostri Romani. Confirmamus quoque tibi, per hanc praeceptionis nostrae paginam, sanctae et apostolicae sedis cancellaturam et ecclesiam sancti Joannis evangelistae ante Portam Latinam, ut te Petrus cancellarium habeat, Joannes hospitium praebeat. Concedimus etiam atque perpetuo largimur ut majus altare ecclesiae tuae matris, Virginis honori dedicatum, et aliud ibidem, apostolorum principi, B. Petro, addictum, reverenter ministrando procurent septem idonei cardinales presbyteri, dalmaticis induti, quibus etiam cum totidem diaconibus ac subdiaconibus ad hoc ministerium prudenter electis, ut sandalis utantur concedimus et constituimus. Postea auctoritatem et honorem quem Ecclesia hactenus habuit, tam inter alios quam a suis, confirmamus clypeo apostolicae protectionis, ut si quando synodus infra tuam dioecesim, aut praesente hujus primae sedis archiepiscopo, aut legato ab ejus latere directo fuerit aggregata, priorem quidem locum post ipsum rector, ejus obtineat, in proferenda sacrorum canonum auctoritate prior existat, ita tamen ut sicut est prior in hac probabili dignitate, ita etiam polleat prior morum probitate, vitae honestate, ut cujus annuntiaverit verba ejus imitetur exempla. Regiam consecrationem, infra limites suae dioecesis faciendam, potestatis apostolicae munimine ei corroboramus; habendam electionem quoque archiepiscopi, secundum auctoritatem canonicam, filiis Ecclesiae sancimus per hanc praeceptionis nostrae paginam. Bona autem, quae usque modo tenuit vel in aeternum cum justitia acquirere poterit, hoc apostolico munimine laudamus et corroboramus, videlicet monasteria, et ecclesias Coloniae positas, monasterium sancti Heriberti cum omnibus suis pertinentiis, ecclesiam S. Mariae, infra urbem, ecclesiam sancti Gereonis cum omnibus suis pertinentiis. Caetera vero sacra loca, et infra urbem et circa, confirmamus tibi auctoritate apostolica, monetas urbis, teloneum et omne jus civile, sub potestate archipraesulis. Abbatias autem per diversa loca, villas, vicos et castella, in omnibus suis pertinentiis, servis, ancillis, terris cultis et incultis, aquis, pratis, campis silvis, forestis. Praeterea corroboramus ecclesiae praedia, quae ipse dedisti, videlicet monasterium Brauwellare et castrum, nomine Zonneburg, cum omnibus suis pertinentiis, ita sicut neminem coarchiepiscoporum tibi subjicimus, ita sub nullo primate te agi decrevimus; salva nobis in te, sicut in caeteris archiepiscopis, quae jure debentur apostolicae subjectionis auctoritate. Statuentes apostolica censura ut nullus imperator, rex, dux, marchio, comes, vice-comes, et praeterea nullus archiepiscopus, episcopus praepositus, vel aliqua magna parvaque persona, cujuslibet ordinis et dignitatis, contra hanc nostrae praeceptionis paginam et confirmationis audeat praesentare. Si quis, quod non optamus, temerario ausu contra hujus apostolicae nostrae auctoritatis scriptum pie a nobis pervulgatum tentaverit, anathematis vinculis innodatus a regno Dei sit alienus, donec resipiscat. Qui vero pio intuitu cultor et observator exstiterit, benedictionis gratiam et coelestis regni gaudia a misericordissimo Domino nostro consequi mereatur. Data Nonis Maii, per manus Friderici diaconi, S. Romanae Ecclesiae bibliothecarii atque cancellarii, vice domini Hermanni archicancellarii et Colon. archiepiscopi. Anno Domini millesimo quinquagesimo secundo Leonis IX papae quarto, indictione quinta.